Fostul premier, Florin Cîțu, a avut o intervenție în cadrul emisiunii „Politica Zilei”, moderată de Ioana Constantin, pe B1 TV, unde a vorbit despre faptul că Guvernul nu ar mai face rectificare bugetară anul acesta și că ia bani din fondul de rezervă pentru salarii.
“Bine aici, în primul rând, trebuie să ne uităm cum se alimentează fondul de rezervă și apar mai multe elemente, pentru că fondul de rezervă nu poate să fie folosit decât pentru destinațiile pentru care a fost făcut în buget, la începutul anului. Fără rectificarea bugetară se încearcă acum, prin ordonanțe, să se schimbe destinația, dar este la limita legalității și asta se întâmplă acum în ministere. Avem miniștri care își amenință angajații să le dea avize pe aceste ordonanțe sau pe aceste hotărâri de Guvern ca să poată să transfere bani. Să plătești salarii din fondul de rezervă este fără precedent.
Și asta îți arată, de fapt, o situație de criză monstruoasă. Îți arată că România e aproape de faliment. Salariile ar trebui să fie plătite, să fie bugetate deja la începutul anului, și să se plătească normal din bugetele ministerelor, nu să alimentezi de la alte ministere, să iei bani și să-i pui în fondul de rezervă. Deci asta arată clar o situație bugetară dezastruoasă, cum nu s-a mai văzut după 1989, dar care este ascunsă pentru că orice rectificare bugetară ar arăta cu adevărat cât este deficitul bugetar, cât este estimată deficitul bugetar și imediat am vedea reacția investitorilor, reacția agențiilor de rating și a Comisiei Europene.
Dar așa fără niciun fel de informație, Ciolacu face echilibristică la limita legalității, îi pune în pericol pe oamenii care sunt în ministere.
Când ai crize majore, dar nu-i nicio criză, peste tot ne spun că de fapt avem o situație economică fantastică, că totul merge bine, dar doar că nu sunt bani la buget, doar că economia nu crește, doar că taxele din ce în ce mai mari nu mai aduc venituri, pentru că firmele nu mai pot să plătească. Deja știm pe surse că apare această ordonanță a austerității.”
Cîțu a vorbit și despre deficitul bugetar dacă vor fi luați bani din fondul de rezervă.
„Nu contează ce se întâmplă cu deficitul cash pe care se uită Marcel Ciolacu. Comisia, agențiile de rating, de aceea așteaptă deficitul ăsta, este cel care îți arată și facturile neplătite. Ce face Guvernul de 4 luni de zile este să nu plătească facturi sau 5 luni de zile ca să reducă de fapt deficitul pe cash. Când Marcel Ciolacu vorbește de 5,5, el vorbește de cash, dar nicio reacție din partea agenției de rating sau a Comisiei.
Deja aflăm că sunt primarii din țară sunt disperați, nu și-au primit banii din veniturile pe care le virează la buget.
Sunt proiecte de cofinanțare pentru care, dacă nu primesc finanțarea, la finalul anului se pierd banii.”